L-għaqda Repubblika esprimiet it-tħassib tagħha dwar il-proċess tar-riforma kostituzzjonali sal-punt li ddikjarat li l-għaqda tippreferi tkompli tgawdi l-garanziji mogħtija mill-kostituzzjoni imperfetta ta’ bħalissa, milli kostituzzjoni ġdida mfassla sabiex tipproteġi l-interessi tal-partiti politiċi li skont l-għaqda Repubblika bħalissa qegħdin joħonqu l-garanziji kostituzzjonali. Fi stqarrija l-għaqda qalet li riforma għandha tkun trasparenti u inklussiva. Fi stqarrija, ir-Repubblika qalet li l-kostituzzjoni tillimita l-poter ta’ dawk li jigvernaw u għalhekk sostniet li minn jiggverna mhux idonju biex jieħu d-deċiżjonijiet dwar kif is-setgħa tiegħu għandha tkun limitata. Hija qalet li minkejja l-intenzjonijiet ġenwini li jista’ jkollu l-President, l-għaqda temmen li l-parteċipazzjoni tiegħu fil-proċess tar-riforma kostituzzjonali jmur lil hinn mil-limiti tal-poteri u r-responsabbiltajiet tiegħu fil-qafas kostituzzjonali.